google/wiki40b huggingface dataset:
Anthony Gardner

Port Vale

Gardner startet sin karriere hos Port Vale, der han skårte totalt fire mål på 45 obligatorisk kamper, og debuterte i oktober i 1998-99 sesongen.

Tottenham Hotspur

Gardner signerte for Tottenham Hotspur i januar 2000 som en erstatning for Sol Campbell der han arbeidet gjennom flere reservelagskamper, før han debuterte som innbytter i en kamp mot Derby County i mars 2001, før han fikk en kneskade på slutten av sesongen. Dette holdt han ute helt til desember. Gardner skårte sitt første mål for Tottenham Hotspur i en 3-2 seier over de lokale rivalene West Ham United i september 2002.
Gardner har vært tilfeldig brukt de siste sesongene hos Tottenham Hotspur team, og fikk bare 17 seriekamper i 2005-06 sesongen hovedsakelig på grunn av skade, og bare en håndfull med kamper i 2006-07 sesongen.
På begynnelsen av 2007-08 sesongen, befant Gardner seg på førstelaget på grunn av de vedvarende skadene til både Ledley King og Michael Dawson. Han klarte å skåre i denne perioden, i et hjemmetap 3-1 mot Everton den 15. august 2007.
Den 25. oktober 2007, ble han skadet i en UEFA-cup-kamp mot Getafe. Han ble båret av banen med en mulig bruddskade og ble erstattet av Michael Dawson

Everton

Gardner gikk til Everton på lån for resten av 2007-08 sesongen den 31. januar 2008, men spilte ikke en eneste kamp for Liverpool-klubben.

Hull City

Før 2008-09 sesongen ble Gardner lånt ut til nyopprykkede Hull City. Avtalen gjelder i første omgang frem til januar i 2009, men Hull har en opsjon på kjøp når som helst i låneperioden.

Landslagsspill

Gardner har spilt en kamp for England U21.
Da Gardner begynte å imponere i sesongen 2003-04 ble han kalt inn til det engelske landslaget som dekning for Gareth Southgate i mars 2004. Siden sin kamp som innbytter i en kamp mot Sverige, har ikke Gardner vært med i landslagsdiskusjonen på grunn av en skade.
Nornickel

Nornickel (russisk: «Норникель», frem til 2016 Norilsk Nickel, russisk: ГМК «Норильский никель») er et russisk industriselskap som driver gruver og smelteverk. Selskapet er verdens ledende produsent av nikkel og palladium og er Russlands ledende produsent av gull, det produserer også betydelige mengder platina og kobber. Selskapet produserer metaller som er avgjørende for den voksende produksjonen av elektriske biler.
I Norge er Nornickel kjent for sitt ekstremt forurensende smelteverk i byen Nikel på Kolahalvøya, det slipper årlig ut 100 000 tonn svoveldioksid i året, mer enn seks ganger Norges samlede utslipp. Selskapet har i de senere år iverksatt en rekke tiltak og utslippene er blitt betydelig redusert siden 1980-tallet hvor utslippene var på hele 400 000 tonn.
Nornickel har implementert en ambisiøs strategi for en bærekraftig utvikling av selskapet med bl.a en målsetting om å redusere utslippene på grensen til Norge med 50% innen 2023.
Trichius albomaculatus

Utseende

En middelsstor, kraftig, langbeint gullbasse. Arten ligner overflatisk på en humle og drar trolig nytte av denne likheten med stikkende insekter. Hodet er flatt utvidet forover, firkantet. Pronotum er rundet, tydelig smalere enn dekkvingene, tett kledt med gule eller hvite, ulne hår. Dekkvingene er forkortede og dekker ikke det bakerste bakkroppsleddet, med gule og svarte tverrbånd, tegningen på dekkvingene er svært variabel.

Levevis

Larvene lever i morkent treverk eller hule trær, utviklingen tar gjerne flere år. De voksne billene besøker ofte blomster.

Utbredelse

Arten er utbredt i Kina.
Ryggjelledøgnfluer

Utseende

Kroppen er brulig og mørk på farge og er mellom 6 og 14 millimeter lang.  Artene i denne gruppen har tre haletråder (cerci).  Vingene er  ofte klare og skinnende uten fargetegninger.
Nymfene har en noe flattrykt kropp og kraftige føtter.

Levevis

Ryggjelledøgnfluer lever mesteparten av sitt liv i ferskvann som larver eller nymfer. Døgnfluer kan ikke ta til seg føde eller fuktighet som voksne individer.
Ryggjelledøgnfluer har nymfestadiet i rennende vann, ofte med sterk strøm. Både i mindre innsjøer, bekker og større elver. Eggene legges på vann overflaten, i en klump, som løser seg opp slik at eggene spres i vannmassene. Nymfene lever av organisk materiale, som alger eller råtnende planter. Men noen, også av andre mindre dyr. De voksne spiser ikke.
Døgnfluer tilhører gruppen insekter med ufullstendig forvandling, som betyr at den ikke har et puppestadium mellom nymfestadiet og «Fluestadiet» (imago). Men, livssyklus er enestående i dyreriket på grunn et mellomstadie kalt subimago som ingen andre kjente insektsgrupper gjennomgår. Fluefiskere kaller dette stadiet for dun (Eng.). I Norden tar utviklingen ett år.
Kristin Skogen Lund

Arbeid og verv

Hun vokste opp i Oslo og tok bachelorgrad ved Universitetet i Oregon i Eugene i USA og senere mastergrad (MBA) ved INSEAD i Fontainebleau i Frankrike.

Før 2004

Lund har tidligere hatt lederstillinger i Unilever og Coca-Cola og vært ansvarlig redaktør i nettportalen Scandinavia Online der hun senere ble administrerende direktør (1998–2002). Deretter var hun konsernsjef i bildebyrået Scanpix Scandinavia (2002–2004).

Aftenposten, Telenor og NHO

Lund var kommersiell direktør i Aftenposten (2004–2007) og ble senere administrerende direktør (2007–2010).
Hun var konserndirektør i Telenor fra 1. februar 2010 til 1. november 2012 med ansvar for Norden. Fra september 2011 hadde hun også ansvaret for utviklingen av digitale tjenester i Telenor, og porteføljen omfattet da Telenor Danmark og Telenor Sverige, Telenor Broadcast, Telenor Holding, Telenor Media and Content Services og Telenor Digital Services.
Lund var fra 2008 visepresident i NHO, og ble fungerende president i NHO da Paul-Christian Rieber trakk seg 24. april 2010. Hun ble valgt til ordinær president for det resterende året samme år og for en ny to-års periode i 2011. Lund ble administrende direktør i NHO  fra 1. november 2012, tidligere visepresident Heine Wang fra Nokas tok over vervet som president og styreleder.

Styreverv

Lund var siden 2010 styreleder i både Telenor Norge, Telenor Sverige, Telenor Danmark, Telenor Broadcast, Telenor Media & Content Services og Comoyo AS - selskaper med mer enn 11 000 ansatte. Hun var styremedlem i Ericsson AB fra 2013 til 2018. Hun er tidligere styremedlem i stiftelsen Det Norske Kammerorkester. Lund har tidligere vært styremedlem i Orkla, Aftonbladet AB Sverige, allmennaksjeselskapene Nordic Semiconductor, Umoe AS og Sparebank 1 Oslo. Hun er også rådsmedlem i tankesmien Civita. Hun ble 1. januar 2016 styreleder i Oslo Filharmonien.

Kåringer

Hun ble av Kapital kåret til Norges mektigste kvinne i 2011 og 2012. Hun har markert seg som svært engasjert for å få flere kvinner med i et mannsdominert næringsliv - blant annet med krav om utvidet fedrekvote.

Privatliv

Kristin Skogen Lund er datter av Olav Skogen, som var motstandsmann under den andre verdenskrig og Milorgs områdesjef på Rjukan. Hun er gift med advokaten Christian Lund og de har fire barn, som resultat av to sett med tvillinger (Født 1999 og 2002).
Folkeopplysningsprisen

Folkeopplysningsprisen er en pris innstiftet av Voksenopplæringsforbundet. Prisen ble delt ut første gang i 1998, og deles ut hvert år i forbindelse med kampanjen Læringsdagene for voksne (tidligere «Uka for voksnes læring»). 
Etter statuttene har Folkeopplysningsprisen som formål «å verdsette enkeltpersoner, grupper, organisasjoner eller institusjoner for innsats ut over det vanlige, over tid, med å skape forutsetninger for og stimulans til frigjøring, solidarisk samhandling, vekst og utvikling gjennom kunnskap. Innsatsen skal være tuftet på humanistisk grunn. Prisen skal bidra til å fremme arbeidet med demokratisering av kunnskap og kunnskapsformidling, økte muligheter for deltakelse og opplevelse, refleksjon og bruk av egen erfaring.»
Hoisinsaus

Utbredelse og bruk

Sausen stammer opprinnelig fra det kantonesiske kjøkken. Bruken av hoisinsaus har også spredt seg til Vietnam, der denne sausen blir brukt i utstrakt grad. 
Hoisinsausen er kraftig og søtlig. Den benyttes særlig til kjøttretter, og som dypp også til andre retter.

Ingredienser

Hovedingrediensene er gjærede røde soyabønner, sukker, hvetemel, hvitløk, eddik og chilipepper. I tillegg inneholder sausen salt og sesamolje. 
I den tradisjonelle hoisinsausen er det også søtpoteter.

Etymologi

Ordet "hoisin" kommer fra hvordan man i Guangdong uttaler "海鮮". Oversatt betyr det – til tross for ingrediensene – fisk eller sjømat.
Prosaikk

Prosaikk er et musikkalbum med Æ, utgitt i 2010.
Giovanni Francesco Anerio

Liv og virke

Anerio virket hovedsakelig i Roma og Verona. I 1624 ble han kormester ved Sigismund III Vasas hoffkapell i Warszawa. Han sluttet i posten i 1628, sannsynligvis av helsemessige årsaker, og døde i Graz på vei tilbake fra Warszawa til Roma. 
Anerio skrev blant annet messer, madrigaler, åndelige dialoger og litanier. Mange av madrigalene hans er monodier inspirert av den florentinske musikkreform. Om madrigalene er fremadskuende, er messene og motettene hans mer konservative og Palestrina-inspirerte, selv om han i motettene tar i bruk den nye generalbassteknikken. En kan finne noe påvirkning fra Lodovico da Viadana i disse stykkene.
Oratoriet Teatro armonico spirituale (1619) er et svært tidlig eksempel på formen, om ikke det aller første. Tidsepoken tatt i betraktning er instrumenteringen angitt med omhu, og Anerios oratorium er det første kjente og bevarte eksempelet på bruk av obligate instrumentalstemmer i romerskolen. Vekslingen mellom instrumentale og vokale passasjer fikk stor påvirkning på musikken i årtiene etter.
Den eldre broren Felice Anerio var en langt mer tilbakeskuende komponist enn Giovanni.
Fylkesvei 6622

Fylkesvei 6622 (Fv6622) i Trøndelag går mellom Svorkland og Melby i Skaun kommune. Veien er 3,6 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 751 (Sør-Trøndelag).
Frostatinget

Frostatingseglet

Frostatingseglet viser kong Magnus Lagabøte på St. Hansdag i 1274 idét han sitter på tronen og gir lagmannen for Frostatinget den nye Frostatingsloven. Tingbøndene – tre stykker – står på kongens venstre side, kongen i midten med kronen på hodet og septeret i hånden, og med den norske loven under føttene. Nederst i seglet er det to bueskyttere; den ene sikter på et ekorn, mens den andre sikter på en fugl. Både ekornet og fuglen sitter i hvert sitt tre.
Originalen til Frostatingseglet er i det norske Diplomatarium, og står i et dokument datert 1. juni 1453, trykt i Dipl. Norv. VIII no. 349 .
Aktietrykkeriet

Aktietrykkeriet var et norsk trykkeri som drev fra 1884 til 2014.
Aktietrykkeriet ble grunnlagt i 1884 av Christian Holtermann Knudsen, den gang under navnet Arbeidernes Aktietrykkeri og ble etter hvert en del av avisen Social Demokraten, senere Arbeiderbladet, i dag Dagsavisen. Fra den spede begynnelse i Brogt. 17 i Oslo startet K.H.K. med sin kone som «påleggerske» med en hånddrevet presse. Knudsen var ivrig opptatt sosialdemokrat og dannet sammen med blant andre Carl Jeppesen en av landets første grafiske fagforeninger i 1872. Tross store økonomiske problemer utga han det første nummeret av bladet Vort Arbeide i mars 1885; en begivenhet som førte til dannelsen av Den social-demokratiske forening i Kristiania.
I 1983 kjøpte Terje André Hildeng selskapet av arbeiderbevegelsen med krav om at de ansatte eide ti prosent.
Trykkeriet holdt til i Fet kommune og omsatte i 2012 for 154 millioner kroner. Trykkeriet ble lagt ned i 2014.
Invasjonen av Grenada

Operasjonen

I 1979 ble Eric Gairys regjering veltet i et fredelig kupp av Maurice Bishop som ville skape et marxistisk-leninistisk styre. Under Bishops styre begynte Grenada å samarbeide mer og mer med Sovjetunionen og Cuba. Cuba hjalp blant annet med å bygge en større internasjonal lufthavn. USAs president Ronald Reagan brukte nettopp denne lufthavnen som argument for invasjonen, siden den kunne også brukes av større sovjetiske bombefly og for å forsyne kommunistiske opprørsbevegelser i Mellom-Amerika med våpen. Dessuten pekte Reagan på den sovjetisk-cubanske opprustningen av øyas militære.
I et forsøk på å berolige amerikanerne dro Bishop til Washington. Kort etter overtok en pro-sovjetisk fraksjon av Bishops parti ledet av visestatsminister Bernard Coard. Fraksjonen henrettet Bishop, trass i store protester fra den grenadiske befolkningen.
Etter den brutale maktovertagelsen bad Organisasjonen for østkaribiske stater (OECS) USA, Barbados og Jamaica om militær støtte til å ordne opp i situasjonen. Kombinasjonen av en kommunistisk maktovertagelse i USAs egen bakgård og 600 amerikanske studenter i Grenada gjorde at USA svarte militært. Formelt kalte USA operasjonen en «evakuering av ikke-stridende».

Reaksjoner

Invasjonen hadde bred støtte i USA, men ble kritisert av Storbritannia og Canada. Storbritannia var motstander av invasjonen ettersom dronning Elisabeth II var Grenadas formelle statsoverhode og den britiske regjeringen mente at USA ikke burde gripe inn i et samveldeland. Et forsøk på en resolusjon i FNs sikkerhetsråd, som ville ha fordømt invasjonen som «et åpenbart brudd på internasjonal lov», ble blokkert av USAs veto. USA belønnet sine folk med mer enn 5000 medaljer for fortjenstfullhet og tapperhet.
Fredrikstad Rutebiler

Fredrikstad Rutebiler (FR) ble stiftet av Fredrikstad kommune 18. august 1957 samtidig med at Fredrikstad-brua åpet.

Bakgrunn

Ved oppstart overtok FR Ingvald Andersens Rutebilselskap i Borge. Selskapet hadde på dette tidspunkt 8 vogner, 8 faste sjåfører og to ekstrasjåfører. Ved oppstarte ble det samtidig kjøpt to nye busser. De neste tre årene ble det kjøpt inn fire nye busser. 
I 1964 overtok FR det som hadde vært Anton Drøbaks Bilruter. I 1959 ble dette selskapet overtatt av Glemmen kommune under navnet Glemmen Kommunale Bilruter. 1. januar 1964 gikk Fredrikstad og Glemmen kommune sammen og Glemmens busselskap ble slått sammen med FR. På dette tidspunktet hadde begge selskapene 14 vogner. 
I 1976 ble også Einar Olsen & Sønners Bilruter A/S inn i FR. Dette selskapet hadde 5 vogner og 4 sjåfører. 
Rutebilstatistikken for 1978 viser at FR hadde 43 heltidsansatte og 22 busser.
I 1978 besluttet FR å bygge nytt garasjeanlegg under Fredrikstad bru på et område på 10 mål. Anlegget ble påbegynt, men ble anlegg for det nye selskapet i 1980.
På slutten av 1970-tallet ble det arbeidet for en fusjon av flere av busselskapene i Fredrikstad-distriktet. Fredrikstaddistriktets Rutebiler AS (FDR) ble opprettet fra 1. januar 1980. Det var kommunene Fredrikstad, Borge, Hvaler og Kråkerøy som opprettet selskapet for å samordne busstrafikken i og rundt Fredrikstad. Dermed var tida over for Fredrikstad Rutebiler.
Bofellesskap

Bofellesskap er en boligmodell hvor beboerne bor i egne leiligheter i et boligfellesskap som tilbyr fellesarealer som arbeidsrom, vaskeri, gjesteleilighet, aktivitetsrom, verksteder, felleskjøkken og spiserom. 
Kjente bofellesskap i Norge er Borettslaget Friis' gate 6 på Tøyen i Oslo, Kollektivet på Hovseter i Oslo og Bergsligata 13 i Trondheim. I utlandet er modellen mer utbredt og danske Lange Eng, engelske Lilac, svenske Färdknäppen, tyske Spreefeld er eksempler blant svært mange. i 2019 ble bofellesskapet Vindmøllebakken ferdigstilt av arkitektkontoret Helen & Hard ferdigstilt i Stavanger. Det finnes også kommersielle modeller som Doyén som tilbyr selveierboliger i et bofelleskap. 
Arkitekt ved Husbanken Lene Schmidt utarbeidet publikasjonen Boliger med nogså attåt som fremdeles er å regne for det viktigste referanseverket om boformen i Norge. Den intervjubaserte publikasjonen Pollen utgitt av det oslobaserte arkitektkontoret Eriksen Skajaa Arkitekter presenterte også boligmodellen grundig i en utgave som kom i 2012.
Saudi-Arabia under VM i friidrett 2015

Resultater

(Q, q – kvalifisert, NM – ikke noe gyldig resultat, SB – årsbeste, PB - personlig rekord, AS - Asiatisk rekord)
Hua–yi-dikotomien

Hua–yi-dikotomien (kinesisk: 華夷之辨, pinyin: Huá Yí zhī biàn), også kjent som den sino–barbariske dikotomi, er en gammel kinesisk forestilling om som differensierer et kulturelt definert "China" (Huá, Huaxia 華夏, Huáxià, eller Xià 夏) fra kulturelt og etnisk utenforstående (Yí, «barbarer»). 
Selv om Yí ofte oversettes som «barbarer» kan ordet også oversettes annerledes, for eksempel som «utlendinger» og «alminnelige (andre) folk». Liu tror at kineserne i det tidlige Kina opprinnelig ikke brukte yi som et nedsettende begrep, men som «ville stammer». og «usiviliserte stammer».  Hua–Yi-dikotomien la vekt på kinesisk overlegenhet, men impliserte at utenforstående kunne sinifiseres ved å adoptere kinesisk kultur.
Flashdance… What a Feeling

«Flashdance… What a Feeling» er en amerikansk sang fra filmen Flashdance fra 1983 med Jennifer Beals og Michael Nouri i hovedrollene. Melodien er skrevet av Giorgio Moroder, og teksten av Keith Forsey og Irene Cara. Det var Cara selv som fremførte den. Til tross for sangens tittel, blir ordet «Flashdance» ikke brukt i selve teksten.
Under den 56. Oscar-utdelingen vant sangen Oscar for beste sang i 1984. En annen sang fra filmen, «Maniac» var også nominert i samme kategori. Det var hovedrolleinnehaver fra filmen Jennifer Beals selv som sammen med Matthew Broderick leste opp de nominerte og delte ut prisen.

Sanginformasjon

Sangen toppet Billboard Hot 100-lista. Sangen vant også Golden Globe for beste sang i 1984.
Sangen er med på både soundtracket til filmen Flashdance, i tillegg til Irene Caras andre soloalbum med tittelen What a Feelin'. Cara vant Grammy Award for beste kvinnelige fremføring av en poplåt i 1984. Sangen var også nominert til årets plate i USA.

Norsk versjon

Arne Bendiksen har skrevet en norsk tekst. Den norske tittelen er «Jeg vil leve».
Eutanasi

Eutanasi er en form for aktiv dødshjelp som innebærer at legen gir pasienten en dødbringende injeksjon, til forskjell fra legeassistert selvmord, der pasienten får resept på en dødbringende dose medisin som vedkommende inntar selv. Eutanasi kan også brukes som synonymord for aktiv dødshjelp. Ordet kan brukes i en videre forstand, som kan inkludere tilfeller av behandlingsbegrensning.
Ordet stammer fra gresk, «eu» (god) og «thanatos» (død); «god død».
Eutanasi er den mest brukte formen for aktiv dødshjelp som benyttes i Nederland, Belgia og Luxembourg, de første landene i verden som tillot aktiv dødshjelp i form av dødbringende injeksjon. Canada legaliserte i 2016 det som omtales som «medical aid in dying», som omfatter både eutanasi og legeassistert selvmord. I Colombia avgjorde konstitusjonsdomstolen i 2015 at lovforbudet mot drap ikke omfatter eutanasi av terminalt syke pasienter, under betingelser som ligner prosedyrekravene for eutanasi i andre land der dette er tillatt.
I Nederland er eutanasi definert som en leges tilsiktede drap på en person ved å injisere medikamenter, på personens frivillige og kompetente forespørsel. Prosessen frem til en lovlig dødshjelpshandling er beskrevet i en engelskspråklig OSS utgitt i 2010 av det nederlandske utenriksdepartementet. Vanligvis benyttes en blanding av sterke sovemidler (barbiturater) og muskellammende midler. Morfin og andre smertestillende medikamenter frarådes brukt, dels på grunn av bivirkningsproblemer, dels på grunn av usikkerhet med tanke på den dødbringende effekten. Antallet eutanasitilfeller i Nederland i 2010 ble anslått til 4050, medberegnet ikke-rapporterte tilfeller. De rapporterte tilfellene steg fra 3136 i 2010 til 5516 i 2015. Den belgiske eutanasiloven ligner i prinsippet den nederlandske, men beskriver prosedyren mer utførlig. Belgia fjernet i 2014 nedre aldersgrense for eutanasi, og dette er derfor også tillatt for barn.
De amerikanske delstatene Oregon, Washington, Montana, Vermont, California og Colorado tillater legeassistert selvmord, men aktiv dødshjelp ved eutanasi er eksplisitt forbudt.
Puma (stormpanservogn)

Puma er en tysk stormpanservogn utviklet og produsert av Projekt System & Management GmbH (PSM), et selskap deleid 50/50% av Krauss-Maffei Wegmann og Rheinmetall.  Den første førproduksjonsmodellen sto ferdig i desember 2005, og den tyske hæren har bestilt 410 kjøretøyer, som etter planen skal komme i tjeneste fra 2010.
Tidligere har Puma vært kjent som Igel og Neuer Schützenpanzer (NsPz).  Puma skal erstatte den tyske hærens Marder 1, som har vært i tjeneste siden 1971 og nå begynner å nærme seg slutten på økonomisk drift.

Historie

Prosjektorganisasjonen PSM for å utvikle Puma eies av Krauss-Maffei Wegmann og Rheinmettall Landsysteme, og er basert i Kassel i Tyskland.  Utviklingen av kjøretøyet foregår under et program autorisert av den tyske forbundsdagen i 2002.
I desember 2004 godkjente Bundestag produksjon av de første fem kjøretøyene, og prototypen skal etter planen leveres i mai 2006, med den påfølgende førproduksjonsserien fra sent i 2006 til midt i 2007.  Et totalt antall på 410 kjøretøyer skal produseres for den tyske hæren, og Puma skal i tjeneste fra 2010.

Teknisk

Vognføreren sitter framme til venstre i skroget.  Vognkommandøren og skytteren sitter side-om-side bak vognføreren, og deres kontrollstasjoner er fullstendig redundante.  Infanterilaget sitter bak disse igjen, langsetter kjøretøyet med ansiktet inn mot senterlinjen.  Bak i kjøretøyet er det en stor rampe.  Spesielt for Puma er at alle ombord sitter i det samme rommet; det er ikke avdelte rom for vognfører, for eksempel.
Pansringen leveres i flere forskjellige konfigurasjoner, etter hva som ønskes av beskyttelse i forhold til mobilitet.
Vogna er bestykket med en Mauser 30/2 ABM 30 mm maskinkanon.  Den er montert i et fjernstyrt tårn.  200 skudd ligger klare til kanonen, og 200 skudd til kan lagres i skroget.  Kanonen har en ildtakt på 200 skudd i minuttet, og det er to separate matemekanismer, noe som gjør at skytteren kan bytte ammunisjonstype uten å lade om kanonen.  En 5,56 mm mitraljøse er montert koaksialt med hovedskytset, og har 1000 skudd klart til bruk.
Motoren er en MTU High Power Density 892 dieselmotor på 800 kW.  Den driver beltene gjennom en hydrodynamisk kraftoverføring.  Hjulopphenget er hydropneumatisk.
Dongning

Kulturminner

Wupaishan (Wupai shan chengzhi, 五排山城址), en by fra De stridende rikers tid og frem til Handynastiets tid, samt de japanske invasjonsstyrkers befestning Dongning (Qin Hua Rijun dongbei yaosai, 侵华日军东北要塞) ble i 2006 oppført på Folkerepublikken Kinas liste over kulturminner.
Kattem

Kattem er et boligområde sør i Trondheim med ca. 4 000 innbyggere. Området ligger på en åstopp omtrent halvannen mil sør for Trondheim sentrum. Kattem inngår administrativt i bydelen Heimdal. Kattem er bygd på et myrområde, og gatene har fått navn etter områdets dyre- og fugleliv. Vi finner derfor Myrsnipevegen, Bekkasinvegen, Mårvegen, Ekornvegen, Skogmusvegen, Korsnebbvegen, Rypeveien med flere.

Historie

Kattem ble bebygget på begynnelsen av 1970-tallet med en miljøvennlig arealbruk der gående og kjørende er skilt fra hverandre og mye av den opprinnelige vegetasjonen mellom husene er bevart. De fleste boligene er tilsluttet TOBB gjennom Sameiet Kattem- Ust, som består av seks borettslag med blokkbebyggelse og rekkehus. Endel villaer og rekkehus omkring disse borettslagene regnes også som tilhørende Kattem.

Lokale tilbud

Det er en stor barneskole på selve Kattem, mens Åsheim barneskole og Åsheim ungdomsskole ligger i grensen til det tilstøtende boligområdet Åsheim. Området har mange offentlige og private barnehager, men få tilbud forøvrig. Bydelssenteret består bare av en Coop Prix-butikk, en frisør og fotpleier foruten Kattem Frivilligsentral og vaktmesterkontoret. Ungdomsklubben Kattemkjelleren holder til i kjelleren under butikken. Trondheim kommune åpnet et nytt anlegg med omsorgs- og pleieboliger på Kattem i 2010.

Idrett

Området rekrutterer sammen med boligområdene Åsheim og Lundåsen til Kattem Idrettslag.
Sigurd Pedersen (bokser)

Sigurd Pedersen var en norsk bokser. Han boksa for Bergens Atletklub.
I NM 1912 vant han gull i mellomvekt B.
Jingle Bells (Basshunter-sang)

Musikkvideo

Musikkvideoen til Basshunters singel «I Miss You» fra 2008 er brukt til denne låten også.
Årstad (Halland)

Årstad er et tettsted i Falkenberg kommune i Hallands län i Halland i Sverige. I 2010 hadde tettstedet 284 innbyggere.